Heila Burger Maandag, 24 Augustus 2015 06:01
Liewe Wilna en personeel
Sjoe, weet nie waar om te begin nie, dit was so lekker naweek. Iets was anders die jaar, weet nie of dit die weer was nie, maar die gees en sommer net alles was fantasties! Baie dankie vir al julle voorbereiding en gewilligheid om die naweek te reel vir ons kinders, hulle geniet elke oomblik daarvan.
Die hele atmosfeer was sommer feestelik met al die versierings, dit was'n baie goeie idee dat elke graad kon bydrae tot die versiering. Die stalletjies op die dag het ook goed gewerk en die meisie wat die badkamers by die klubhuis skoongehou het die hele dag verdien verseker ook 'n groot handeklap en dankie sê.
Dan wil ek tog ook spesiale applous gee aan een groot groep Gr 11-leerlinge wat die hele naweek almal ondersteun het, van die E-spanne tot die A-spanne tot by Paul Roos se hokkie en rugby ook en nog steeds deelgeneem het Saterdag. Dit was so lekker om te sien dat die groep so entoesiasties aanmoedig, nie net by die A-spanne nie.
Vir ons gesin was dit vreeslik lekker, en altwee my meisiekinders se spanne het gewen, so dit maak dit nog meer spesiaal, maar wen of nie wen, die gees en die naweek was een groot wen vir ons. En dan bou hulle nog verhoudings en herinneringe saam met die Oranje maats ook.
Baie dankie aan almal wat so hard gewerk het om dit sukses te maak, ook aan al ons Maties afrigters.
Sterkte vir die res van die kwartaal, seker daar is al reeds die volgende gebeurtenis wat lê en wag.
Heila Burger en gesin
Ilse-Marie Venter Woensdag, 05 Augustus 2015 12:38
Goeie dag Wilna
Duisend dankies vir die geleentheid wat jy aan die koor toegestaan het om die koorfees te kon bywoon. Dit was vir Yvonne 'n onvergeetlike belewenis en beslis 'n lewenservaring wat haar vir altyd sal bybly.
John en Adele Groenewoud Woensdag, 05 Augustus 2015 12:24
Beste Mev van Heerden,
Net 'n vinnige briefie om ons opregte dank uit te spreek. Ons dogter Michaela het die onlangse koortoer na Hongarye mee gemaak.
Dit was vir haar 'n ervaring van'n leeftyd en sy het dit vreeslik baie geniet. Sy sal dit defenitief lewenslank onthou! Die manier waarop die betrokke juffrouens ons op hoogte gehou het en die heeltyd foto's en videos gestuur het was fantasties. Dit het amper gevoel of ons self saam toer. Bloemhof kan voorwaar trots wees op jul uitmuntende musiek personeel!
Weereens dankie dat ons dogter as 'n leerder van Bloemhof toegang tot sulke spesiale geleenthede het.
John en Adele Groenewoud
Christa de Wet Woensdag, 05 Augustus 2015 12:22
Koortoer na Hongarye
Ons was in die bevoorregte posisie om ons dogter te kon laat meedoen aan die pas afgelope koortoer na Europa Cantat in Hongarye. Menigmaal het ons gewonder of dit die geld werd sou wees, maar sommer met die eerste foto wat aan ons gestuur is, kon ons sien dat die meisies absoluut in hul element was. Op elke foto daarna (selfs spontane, informele foto's) was die glimlagte en die blink oë die eerste ding wat 'n mens opgeval het.
My dogter se eie kommentaar was borrelend en opgewonde. Sy maak nou al planne om na die volgende byeenkoms in 2018 toe te gaan, al gaan sy dan DV op universiteit wees!
Ek dink dis wonderlik dat julle die meisies die geleentheid gee om aan sulke feeste deel te neem. Die blootstelling wat hulle daar gekry het, gaan hulle hele lewe lank by hulle bly. Die kontak met kore van ander lande en kulture is uniek en van blywende waarde.
Voordat die groep vertrek het, het ek 'n Whatsapp-groep gestig vir die ouers. Ek wil graag 'n paar van die opmerkings wat deur groeplede gemaak is, met u deel.
•	"Aan Suné en span baie dankie vir alles wat julle vir ons meisiekinders gedoen het. Ons meisies was briljant en supersterre en ek as ouer wil julle bedank uit die diepte van my hart."
•	"… praat net met lof oor julle (gerig aan die volwassenes) en die manier wat alles onder julle vlerke gebeur het. Dankie nogmaals. Dis so lekker om 'n vrolike kind terug te kry".
•	"… 'n reuse dankie aan Marijke, Dalene, Suné en Tessa. Dit was wonderlik. Wilde week wat voorlê. Maar die week wat voorlê gaan net een week hou … en die twee wat verby is gaan vir 'n leeftyd hou!"
•	"Geen geskenk of woorde kan genoeg dankie sê nie."
Ek dink die feit dat daar ouers van graad 8-leerders bereid was om hul dogters saam te stuur, asook die feit dat 'n hele paar senior meisies vir die tweede keer na die Cantat toe gegaan het, spreek boekdele van die vertroue wat die leerders én die ouers het in die groep volwassenes wat saamgegaan het.
Ek is oortuig daarvan dat die positiewe uitwerking en die konstruktiewe invloed van die toer nog vir baie lank in die koor (én die skool as geheel) gestalte sal vind. Dit het beslis gebou aan die meisies se selfvertroue en onafhanklikheid. Soos een van die onderwysers op die groep opgemerk het: "Hulle ontwikkel by die dag!"
Nogmaals baie dankie dat die skool dit moontlik gemaak het.
Sterkte vir u groot taak!
Edelweiss de Beer Woensdag, 05 Augustus 2015 09:05
Graag deel ek net Jehane se ongelooflike dankbaarheid en positiewe terugvoer en kommentaar oor die koorfees.
My kind het elke sekonde geniet en ook benut.
Sy het soveel geleer – en soveel ervaar. Die hoogtepunt van die reis was vir haar die een opvoering wat hule by die kinderhuis gaan doen het. Die ander optrede wat haar nog lank sal bybly, was die wat hulle in die kerk vir gestremde mense gehad het.
Jehane praat met lof oor al die meisies wat saamgetoer het – haar ervaring was dat hulle te alle tye saamgewerk as een groep en Bloemhof en ook Suid-Afrika se naam hoog gehou het.
Vir haar was dit ook wonderlik dat die opvoeders hulle as groep vertrou het. Wedersydse respek was aan die orde van die dag.
NIKS was vir haar sleg nie – nie eers die erge hitte nie want daar was net soveel positiewe energie rondom die fees.
Nogmaals dankie dat ons dogter hierdie *** leerskool kon beleef – ek weet dit het haar as mens in besonder verryk en verbly.
Dankie aan elke liewe persoon wat erens 'n aandeel gehad het in Jehane se fantastiese ervaring.
Edelweiss de Beer
Marita Holder Woensdag, 05 Augustus 2015 08:54
Koor in Hongarye
Geagte Me van Heerden
Die skoolkoor wat Hongarye toe gegaan het, was 'n hoogtepunt in my dogter se lewe. Ek dink sy sal altyd daaraan terugdink as een van die beste ervarings van haar skoolloopbaan.
Mev Bosman, Mev Roos en Juf van Wyk het hulle baie goed van hulle taak gekwyt. Sal u asb al ons dank aan hulle oordra.
Hierdie personeel het 'n groot indruk op die ouers en die leerders gemaak. Hulle liefde en geduld met ons kinders en die moeiete wat hulle gedoen het om hierdie groot organisasie aan te pak, is vir my sprekend van hulle toegewydheid.
Ek spreek my dank uit dat u, as hoof van die skool hulle toegelaat het om in skooltyd hierdie koortoer te kon meemaak.
Woorde kan nie beskryf van hoe positief ons kind oor die geleentheid voel nie.
Elsje Dercksen Maandag, 03 Augustus 2015 11:14
So dikwels hoor die skool net kritiek of negatiewe terugvoer. Daarom wil ek baie graag net so 'n paar positiewe gedagtes deurgee:
Ek was bevoorreg om die afgelope paar dae die Netbal Topskole Toernooi in Boksburg by te woon waar ons 0.16 en 0.17-spanne deelgeneem het. Wat 'n ongelooflike geleentheid!! Jy kan so trots wees op die Bloemhoffers:
afrigters en spelers. Die netbal was werklik van hoogstaande gehalte. Om deel te kon wees van hierdie prestige toernooi is reeds 'n pluimpie vir die gehalte van ons spanne. Om so goed te kon vaar, is uitsonderlik. Daar was géén maklike wedstryde nie en meesal is die uitslag op mespunt beslis.
Die twee afrigters van Bloemhof, Rése Hugo en Leonie Malherbe, was uitstekend! Hulle is albei ervare, uiters kundig en het 'n hart vir kinders. Rése se status as netbal-ikoon dra verskriklik baie by tot Bloemhof se netbal-statuur. Leonie se stil-sterk, maar deeglike, manier van doen is 'n baie groot aanwins vir ons skool. Die resultate wat sy in 'n uiters kort tyd kon bereik met hierdie jaargroep is 'n bewys van haar waarde. Ek was beïndruk met die manier waarop Rése en Leonie mekaar ondersteun het, en die goeie verhoudinge wat hulle met die ander afrigters en admininistrateurs gehandhaaf het.
As 'n ouer van die 0.16-groep, het ek uiteraard meer kommentaar oor hulle as oor die 0.17's. Ek dink hulle optrede op die baan én van die baan af, was onkreukbaar. Beserings van sleutelspelers nog voor die toernooi se begin, het uiteraard 'n inpak op 'n span. Op die eerste dag het dinge boonop nie presies uitgewerk soos wat hulle gehoop het dit sou nie, en in sulke omstandighede kan die krake maklik wys. Nie by hierdie klomp kinders nie! Inteendeel, hulle het doodeenvoudig die nuwe uitdagings aangegryp en met 'n positiewe gesindheid bemeester. Ek dink die ervaring wat hulle tydens 2014 se Topskole toernooi opgedoen het, het duidelik gewys in die volwassenheid waarmee hulle hierdie jaar se sterk kompetisie aangepak het.
Justus Potgieter praat graag van "mental toughness". Rése praat van BMT (big match temperament). Ons 0.16's hét dit!
Dankie vir die geleentheid wat ons kinders kon hê om aan Topskole deel te neem. Dit het op soveel vlakke waarde vir hulle: om as sportvrou te ontwikkel, maar veral ook om as mens te ontwikkel (individueel en in spanverband). Dit vestig boonop 'n baie positiewe beeld van ons skool in die konteks van ''Suid-Afrika se beste skole". Dankie vir afrigters soos Rése en Leonie wat bereid is om hulle tyd, kundigheid en p***e te deel.
Ns. En nou kan ek nie nalaat om ook die koor-onderwysers te bedank nie. Madine was bevoorreg om ook die Europa Cantat-toer mee te maak - wat 'n kulturele belewenis! Sulke geleenthede verbreed ons kinders se horisonne en stimuleer nuwe denke. Dankie vir die dames wat kans gesien het om hierdie groot toergroep te hanteer - ek kan dink dat daar baie uitdagings en harde werk was. Dit was egter beslis die moeite werd!
Noleen Bell Maandag, 03 Augustus 2015 06:32
Moet julle gelukwens met julle uitstaande kommunikasie.
Weet dit neem baie tyd maar is rerig goeie gehalte.
Henco Smith Donderdag, 23 Julie 2015 06:19
Hiermee wil ek net my dank betuig aan u skool en die koshuis van Hoër Meisieskool Bloemhof.
Ek het die 0/16 Limpopo Hokkie dogterspan afgerig hierdie jaar en het die afgelope week van u fasiliteite gebruik gemaak tydens die jaarlikse SA 0/16 Dogters IPT. 'n E-pos kan nie beskryf oor hoe ek voel na die week in die pragtige Stellenbosch nie. U skool is pragtig en die koshuis is van top gehalte.
Ek wil in besonder my dank oordra aan u personeel wat ons so vriendelik ontvang het, maar veral wil ek die Kombuispersoneel uitlig. Jana en haar span is 'n besonderse groep mense wat ons elke dag met vriendelikheid ontvang het. Ons is van kwaliteit kos voorsien waarby 'n hotel moeilik sou kers vashou. Ek het elke dag uitgesien na die maaltyd en natuurlik, die glimlagte en grappies, wat daarmee gepaard gegaan het. U is voorwaar bevoorreg om met sulke puik personeel te kan spog.
Waar ek gaan sal ek net met lof van u skool en u koshuispersoneel praat. Dra asseblief ook my dank aan die dames oor. U skoolkinders is bevoorreg.
Nicolette Brand Donderdag, 25 Junie 2015 10:23
Baie dankie vir die eerste ses maande se harde werk en toewyding en dat Anmar as 'n graad 8 (en ek glo die ander gr 8's) so tuis en veilig in Bloemhof kan voel, ook in die koshuis.